钦定古今图书集成/理学汇编/经籍典/第139卷 > 《汉韩婴诗外传三》 > 《巧言二》
## 钦定古今图书集成/理学汇编/经籍典/第139卷 > 《汉韩婴诗外传三》 > 《巧言二》

“纣杀王子比干，箕子被发佯狂；陈灵公杀泄冶，邓元
去陈以族从。”自此之后，殷并于周，陈亡于楚，以其杀
比干、泄冶而失箕子、邓元也。燕昭王得郭隗、邹衍、乐
毅，是以魏、赵兴兵而攻齐，栖于莒、燕之地，计众不与
齐均也。然所以信燕至于此者，由得士也。故无常安
之国，无宜治之民，得贤者昌，失贤者亡，自古及今，未
有不然者也。明镜者，所以照形也；往古者，所以知今
也。知恶古之所以危亡，而不务袭蹈其所以安存，则
未有以异乎却走而求逮前人也。太公知之，故举微
子之后而封比干之墓。夫圣人之于贤者之后尚如
是厚也，而况当世之存者乎？《诗》曰：“昊天太怃，予慎无
辜。”